Godteri

miniatyr|Salgsdisk med sjokoladekuler i KaDeWe i Berlin 2010.
miniatyr|Godteri av marsipan formet som forskjellige frukter i Paris 2006.

Godteri, eller snop, er en fellesbetegnelse på sukkertøy, drops og pastiller, knekk, tyggegummi, vingummi, marsipan, nougat, lakris, gelégodteri, sjokolade og andre sukkervarer. Godteri inneholder vanligvis store mengder sukker og/eller salt, men kan også framstilles med andre søtningsstoffer, og en rekke kunstige tilsetningsstoffer for å gi passende smak, konsistens, farge og holdbarhet.

Godteri solgt i løsvekt kalles smågodt.

 Norge 

 Godterimarkedet 
Bransjen beregner at markedet for godterier, pastiller og tyggegummi i Norge (2006) har en verdi på om lag NOK 6,7 milliarder målt i omsatt verdi ut av butikk. Av dette utgjør godterier 84 %, pastiller ca. 10 % og tyggegummi ca. 6 %.

 Godteriprodusenter 
Det er en rekke kjente produsenter av godteri i nærings- og nytelsesmiddelindustrien og en mengde merkevarer. Freia (Mondelēz International), Nidar og Brynild dominerer det norske markedet pr. 2007. I tillegg finnes det småskalaprodusenter, som blant annet Hval Sjokoladefabrikk. Flere er organisert i Norske Sjokoladefabrikkers Forening som er en gruppe med sjokoladebaserte og søtlige frontfigurer.

Litt over halvparten av alt godteriet og sjokoladen i Norge ble i 2004 importert fra utlandet. I tillegg kommer sukkervarer kjøpt ved grensehandel og taxfreebutikker. Internasjonale godteriselskaper er Cloetta Fazer, Nestlé, Mars Incorporated, Mondelēz International og en stor mengde andre.

 Forbruk 

miniatyr|venstre|En skål svensk godteri solgt i løsvekt – kjent som smågodt.
Nordmenn spiste i gjennomsnitt 9,2 kg sjokolade og 4,9 kg sukkervarer hver i 2004. Tida omkring jul og påske er en stor sesong for å spise sjokolade og godteri.

Med økt kjøpekraft er brus, saft og godteri ikke lenger bare lørdagskos, men hverdagskos for mange norske ungdommer. Dette virker negativt inn på helsetilstanden og er en viktig medvirkende årsak til fedme blant barn og unge. Det er også mulig at økt bruk av sukker kan ha stoppet utviklingen av stadig bedre tannhelse fra midten av 1990-årene.

 Søthet 

Søthet er en smakssak, og graden av søthet bestemmes individuelt. Det finnes mange syntetisk fremstilte søtningsstoffer, den kanskje mest kjente er sakkarin. Sakkarin er ca. 300 ganger søtere enn sukrose.

 Se også 
 Konfekt
 Sjokolade
 Sukkertøy

 Eksterne lenker 

 Artikler om godteri i Matportalen.no
 Norske Sjokoladefabrikkers Forening om sukkerinntaket i Norge
 Nidar sjokoladefabrikk om kosthold
 Sunnere godteri
 Grønn Hverdag om miljøvennlig godteri 
 Godteri med vitaminer
 Oppskrifter på hjemmelagd godteri
 Om sukkeravhengighet

Kategori:Søtsaker